Ormuspellon asuinalue Malminkaarelta etelään päinKuvassa Helsingin Ormuspelto Malminkaaren suunnasta etelään.
Ormuspellon asuinalue Malminkaarelta etelään päin
Primon tehdas vuonna 1954. Näkymä luoteeseen, taustalla päärata.
Sven Grahnin puisto OrmuspellossaSven Grahnin puisto Ormuspellossa
**Ormuspelto** on noin tuhannen asukkaan uusi asuinalue Helsingin Ala-Malmilla. Perinteisen teollisuusalueen lounaisosaan on 2010-luvulla rakennettu kerrostalojen lisäksi kymmeniä Suomessa uudentyyppisiä kaupunkipientaloja, rivitalomaisesti kiinni toisissaan olevia omakotitaloja pienine tontteineen. Helsingin kaupunki on säädellyt Ormuspellon rakennustapaa saadakseen alueelle omaleimaisen ilmeen.

Malminkaaren varressa on Arkidea-arkkitehtitoimiston suunnittelma kolmen taloyhtiön vapaarahoitteinen, omistusasuntojen kortteli. Radan puolen korkeiden talojen ja Helatehtaankadun puolen kaksikerroksisten talojen välissä on korttelipiha. 

Teerisuontien varressa on kolme epäsymmetrisistä kattomuodoistaan tunnistettavaa kaupungin vuokrakerrostaloa. Teerisuontien varressa on vuokratalojen lisäksi Saga Helapuisto -palvelutalo ja asumisoikeusasuntoja tarjoavia taloja.

Ormuspelto rajautuu luoteessa päärataan, etelässä Teerisuontiehen ja idässä Longinojaan ja Sunnuntaipalstojen omakotialueeseen. Pääradan itäpuolta kulkeva katu Malminkaari kaartaa Ormuspellossa itään päin kohti Fallkullaa.

Fallkullan kotieläintila ja kartanon puisto niin ikään sijaitsevat alueen kyljessä.

Ormuspellon asuinaluetta laajennetaan kohti kaakkoa nk. Pikitehtaankorttelihin. Syyskuussa 2022 vahvistetussa asemakaavan muutoksessa suunnitellaan uusia toimitiloja ja asuntoja jopa 1700 asukkaalle. Pikitehtaankortteliden läpi kulkisi myös suunnitteilla oleva Viikin–Malmin pikaraitiotie, jonka pysäkki "Teerisuo" (Teerisuontien ja Vilppulantien kulmassa) muodostaisi uuden Vanhanradanaukion palveluineen.

Historiaa
---------

Nimi Ormuspelto ja alueen muut Ormus- ja Teeri-alkuiset nimet tulevat alueen lounaispuolen kalliokukkulasta nimeltä Ormusmäki, ruotsiksi *Ormusbacken*, alun perin *Orrmossebacken* eli "Teerisuonmäki".

Alueella toimivat 1900-luvulla muun muassa hela- ja naulatehdas Primo sekä kattohuopatehdas Semptalin. Niistä muistuttavat alueen kadunnimet, kuten Helatehtaankatu ja Pikitehtaankatu. Alueen keskellä on Primon perustajan mukaan nimetty hiekkakenttä, Sven Grahnin puisto

Vielä 1970-luvun lopulla Ormuspellon teollisuusaluetta kaavailtiin laajennettavaksi tarjoamaan työpaikkoja jopa neljälle tuhannelle. Nykyisen asuntoalueen paikalla toimi tuolloin Primon lisäksi puutavarakyllästämö ja muita puutavaraliikkeitä. Vielä vuosituhannen vaihteen tienoilla alueella toimivat Puukeskus, rakennustuotevalmistaja Duuri Oy ja Robert’s Coffee -kahvipaahtimo. Ormuspellossa toimivat 2010-luvun lopulla muun muassa pakkausyritys K. G. Öhman, kirjapaino Next Print, Presto Paloturvallisuus Oy, kone- ja työkalumaahantuojat Machine Tool ja Tammiholma sekä autotarvikemaahantuoja Koivunen, jonka kiinteistöt sijaitsevat valtaosin alueen pohjoispuolella, Malminkaaren ja pääradan välissä.

1990-luvun taitteeseen mennessä osaa Ormuspellosta alettiin suunnata asumiskäyttöön. Uusi asemakaava vahvistettiin vuonna 2007. Pääradalta Ormuspellon läpi Malmin hautausmaalle johtaneen pistoradan raidepenger purettiin ja maaperää puhdistettiin asuinkäyttöön sopivaksi.

Lähteet
-------

1. ↑  Mokkila, Maija: Kaupunkipientaloille ei tahdo löytyä rakentajia *Yle Uutiset*.  6.9.2012. Viitattu 30.11.2019.
2. ↑  Helsingin kaupunki, Kaupunkisuunnitteluvirasto, Asemakaavaosasto: Ormuspelto rakentamistapaohje *31.5.2007*. Helsingin kaupunki.
3. ↑  Malmin Ormuspelto – Kehrä ja Värttinä | Arkkitehtitoimisto Arkidea *arkidea.fi*. Viitattu 22.2.2020. (englanniksi)
4. ↑  Malmin Ormuspelto – Paula | Arkkitehtitoimisto Arkidea *arkidea.fi*. Viitattu 22.2.2020. (englanniksi)
5. ↑  Malmin Ormuspellon uudelle asuinalueelle valmistuu Hekan uudiskohde  21.6.2018. Heka. Viitattu 30.11.2019.
6. ↑  Fallkulla *Fallkulla*. Viitattu 22.2.2020. (englanniksi)
7. ↑  Malmille uutta asumista Pikitehtaankortteleihin  7.9.2022. Helsingin kaupunki. Viitattu 16.10.2022.
8. ↑  Pikitehtaankortteleihin suunnitteilla lisää asuntoja, toimitilaa ja pikaraitiotie *Helsingin kaupungin verkkosivut*.  16.05.2022. Helsingin kaupunki. Viitattu 16.10.2022.
9. ↑  Perttu, Jukka: Malmin Pikitehtaankortteleihin kaavoitetaan uusia koteja 1 700 asukkaalle.  *Helsingin Sanomat*, 16.5.2022. Artikkelin verkkoversio. Viitattu 4.6.2022.
10. ↑  Pikitehtaankortteleihin suunnitteilla lisää asuntoja, toimitilaa ja pikaraitiotie *Helsingin kaupunki, STT Info*.  16.5.2022. Viitattu 4.6.2022.
11. ↑  38. kaupunginosa Malmi – Malm (Lähteenä kirja *Helsingin kadunnimet*, Helsinki 1981.) *Matapupu-sivusto, Helsingin kaupungin Kansalaismuisti-verkkopalvelu*. Viitattu 30.11.2019.
12. ↑  Itäisen tien tehtaat *Matapupu-kansalaishistoriasivusto*. Viitattu 4.12.2019.
13. ↑  "88: Sven Grahnin puisto", *Valmistuneet katu- ja puistokohteet 2014*, s. 100. Helsingin kaupungin rakennusvirasto. Teoksen verkkoversio (Docplayer) (viitattu 30.11.2019).
14. ↑  Ormuspeltoon työpaikkoja neljälle tuhannelle.  *Helsingin Sanomat*, 22.9.1978, s. 16. HS Aikakone (digitilaajille).
15. ↑  Pienteollisuustonteista puutetta Helsingissä: Parisataa liikeyritystä jatkuvasti jonotuslistalla.  *Helsingin Sanomat*, 13.7.1969, s. 12.
16. ↑  "Malmin korttelin 38091, tonttien 38092/10, 14 ja 15, korttelin 38099 ym. alueiden (Ormuspellon alue) asemakaavan muuttaminen (nro 11465)", *Kaupunginvaltuuston asiakirjat: Kaupunginhallituksen ehdotukset 6 - 2007*, s. 15–48. Helsinki: Helsingin kaupunki, 2007. Teoksen verkkoversio (viitattu 8.12.2019).
17. ↑  Ympäristökeskus siirtäisi Malmin lentokentän melun vuoksi.  *Helsingin Sanomat*, 19.12.1991, s. 13. HS Aikakone (digitilaajille).
18. ↑  Jani Jakonen: Ormuspellon asuinalueen alle jätettiin haitta-aineita *Helsingin Uutiset*.  7.12.2012. Viitattu 30.11.2019.
19. ↑  Uutta Helsinkiä > Esikaupungit > Rakentaminen > Malmi Helsingin kaupunki. Viitattu 30.11.2019.